Жоба

ҚАЗАҚСТАН РЕСПУБЛИКАСЫНЫҢ ЗАҢЫ

**Қазақстан Республикасындағы адам саудасына қарсы іс-қимыл туралы**

Осы Заң адамның және азаматтың құқықтары мен бостандықтарын қорғау мақсатында адам саудасына қарсы іс-қимылдың ұйымдастырушылық-құқықтық негіздерін айқындайды.

**1-тарау. ЖАЛПЫ ЕРЕЖЕЛЕР**

**1-бап. Осы Заңда қолданылатын негізгі ұғымдар**

Осы Заңда мынадай негізгі ұғымдар пайдаланылады:

1) адам саудасының құрбаны – осы себеп бойынша сотқа дейінгі тергеп-тексеру фактісінің бар-жоғына қарамастан адам саудасының құрбаны ретінде идентификатталған жеке тұлға, сол сияқты Қазақстан Республикасының қылмыстық-процестік заңнамасына сәйкес адам саудасына байланысты қылмыстардан зардап шеккен деп танылған адам;

2) адам саудасының ықтимал құрбаны – өзіне қатысты адам саудасына байланысты қылмыстар жасауға жағдай туындаған, осал жағдайдағы жеке тұлға, сондай-ақ адам саудасының құрбаны ретінде идентификаттау жүргізілгенге дейін адам саудасының болжалды құрбаны;

3) осал жағдай – бұл материалдық, психологиялық немесе өзге де тәуелділік, кәмелетке толмағандық немесе қарттық, кәмелетке толмағанның жетімдігі немесе қараусыздығы, жүктілік, мүгедектік, психикалық және өзге де аурулар, есірткі, алкоголь немесе психотроптық заттарды шамадан тыс пайдалану, жұмыссыздық, үйі болмау салдарынан адамныңзорлық-зомбылық немесе қанау объектісі болған немесе болуы мүмкін жай-күй, ал сондай-ақ реттелмеген құқықтық мәртебе;

4) адам саудасының құрбанын идентификаттау – адамды Қазақстан Республикасының заңнамасына сәйкес адам саудасының құрбаны деп тану рәсімі;

5) адам саудасының құрбандарын оларға көмек көрсету үшін қайта бағыттау тәртібі – өз құзыреті шегінде адам саудасының, оның ішінде әлеуетті құрбандарын анықтауды, қайта бағыттауды, оларға көмек көрсетуді және қорғауды жүзеге асыру бойынша мемлекеттік органдардың, жергілікті атқарушы органдардың, адам саудасының құрбандарына арнаулы әлеуметтік қызметтер көрсететін ұйымдардың және коммерциялық емес ұйымдардың бірлескен қызметі;

6) адам саудасына қарсы іс-қимыл саласындағы мемлекеттік саясат – уәкілетті мемлекеттік органдардың, басқа да мемлекеттік органдардың, жергілікті атқарушы органдардың Қазақстан Республикасының Конституциясына, Заңдарына және Қазақстан Республикасы Президентінің актілеріне сәйкес адам саудасына қарсы іс-қимыл жүйесін жасау, дамыту және іске асыру жөніндегі қызметі;

7) адам саудасына қарсы іс-қимыл субъектілері – өз құзыреті шегінде адам саудасына қарсы іс-қимылды жүзеге асыратын уәкілетті мемлекеттік органдар, басқа да мемлекеттік органдар, жергілікті атқарушы органдар, коммерциялық емес ұйымдар, мемлекеттік емес коммерциялық заңды тұлғалар, Қазақстан Республикасының аумағында аккредиттелген халықаралық ұйымдар;

8) уәкілетті мемлекеттік органдар – өз құзыреті шегінде адам саудасына қарсы іс-қимыл субъектілерінің қызметін үйлестіруді жүзеге асыратын ішкі істер органдары және халықты әлеуметтік қорғау саласындағы органдар;

9) адам, оның ішінде кәмелетке толмағандар саудасы– адамғақатысты сатып алу-сату немесе өзге де мәмілелер жасау, сол сияқты оны қанау не азғырып көндіру, тасымалдау, беру, жасыру, алу, сондай-ақ қанау мақсатында өзге де әрекеттерді жасау, оның ішінде күш қолдану немесе оны қолдану қатерін төндіру немесе мәжбүрлеудің, алдаудың немесе қызмет бабын, материалдық немесе өзге де тәуелділікті пайдалана отырып, сенімді теріс пайдаланудыңөзге де тәсілдерін қолдану;

10) алдын алу шаралары – адам саудасына ықпал ететін себептер мен жағдайларды анықтауға және жоюға бағытталған ұйымдастырушылық, құқықтық, зерттеу, ақпараттық, әлеуметтік-экономикалық және өзге де шаралар жиынтығы;

11) адам саудасына қарсы іс-қимыл жүйесі – адам саудасына қарсы   
іс-қимыл субъектілерінің адам саудасына байланысты қылмыстардың алдын алу, анықтау, жолын кесу, ашу және тергеп-тексеру, сондай-ақ адам саудасы құрбандарына көмек көрсету, Қазақстан Республикасының заңнамасына сәйкес олардың құқықтарын қорғау және қамтамасыз ету жөніндегі қызметі;

12) адам саудасының құрбандарына арнаулы әлеуметтік қызметтер көрсететін ұйымдар – арнаулы әлеуметтік қызметтер көрсету бойынша мемлекеттік және мемлекеттік емес секторларда жұмыс істейтін және бюджет қаражатынан қаржыландырылатын заңды тұлғалар;

13) қайта әлеуметтендіру – жеке адамның үзілген немесе мән-жайлармен әлсіреген әлеуметтік байланыстарын қалпына келтіруге бағытталған психологиялық, педагогикалық, кәсіптік және заңдық шаралар кешені, сондай-ақ адам саудасының құрбандарын отбасы мен қоғамға қайта біріктіруге бағытталған өзге де іс-шаралар;

14) адам саудасы құрбандарын оңалту – психологиялық немесе физикалық жай-күйдізиян келтірудің алдындағы жай-күйге дейін қалпына келтіру жөніндегі іс-әрекеттер.

**2-бап. Осы Заңның қолданылу аясы**

Осы Заңның күші Қазақстан Республикасының аумағында адам саудасының құрбаны ретінде анықталған және идентификатталған Қазақстан Республикасының азаматтарына, қандастарға, сондай-ақ Қазақстан Республикасының аумағында тұрақты тұратын не уақытша болатын шетелдіктер мен азаматтығы жоқ адамдарға қолданылады.

**3-бап. Қазақстан Республикасының адам саудасына қарсы іс-қимыл туралы заңнамасы**

1. Қазақстан Республикасының адам саудасына қарсы іс-қимыл туралы заңнамасы Қазақстан Республикасының Конституциясына негізделеді және осы Заңнан және Қазақстан Республикасының өзге де құқықтық актілерінен тұрады.

2. Егер Қазақстан Республикасы ратификациялаған халықаралық шартта осы Заңда көзделгеннен өзгеше ережелер белгіленсе, онда халықаралық шарттың ережелері қолданылады.

**4-бап. Заңның мақсаты мен міндеттері**

1. Заңның мақсаты адам саудасы құрбандарының құқықтарын, бостандықтары мен заңды мүдделерін, қоғам мен мемлекеттің адам саудасына қарсы іс-қимыл саласындағы мүдделерін қамтамасыз ету және қорғау болып табылады.

2. Заңның міндеттері:

1) Қазақстан Республикасының аумағында адам саудасына және адам саудасына байланысты қылмыстарға қарсы іс-қимылдың бірыңғай жүйесінің қызметін ұйымдастыру және үйлестіру;

2) адам саудасы құрбандарына көмек көрсету, олардың қауіпсіздігін қамтамасыз ету;

3) адам саудасына байланысты қылмыстардың алдын алу және жолын кесу;

4) адам саудасына қарсы іс-қимыл субъектілерінің өзара іс-қимылын нығайту;

5) адам саудасына қарсы іс-қимыл және өздерінің халықаралық міндеттемелерін орындауы жөніндегі халықаралық ынтымақтастықтың ұйымдастырушылық-құқықтық негіздерін құру болып табылады.

**5-бап. Адам саудасына қарсы іс-қимылдың негізгі қағидаттары**

Адам саудасына қарсы іс-қимыл мынадай негізгі қағидаттарға негізделеді:

1) заңдылық;

2) адамгершілік;

3) адам мен азаматтың құқықтарын, бостандықтары мен заңды мүдделерін қамтамасыз ету мен қорғаудың басымдығы;

4) алдын алу шараларының басымдығы;

5) адам саудасына қарсы іс-қимылдың барлық субъектілерінің бірлескен күш-жігерімен адам саудасына қарсы іс-қимылдың кешенділігі, жүйелілігі, үздіксіздігі;

6) адам саудасына байланысты қылмыстар жасағаны үшін жазаның бұлтартпастығы;

7) адам саудасы құрбандарын кемсітугежол берілмеуі, олардың қауіпсіздігін қамтамасыз ету және оларға көмек көрсету.

**2-тарау. АДАМ САУДАСЫНА ҚАРСЫ ІС-ҚИМЫЛ СУБЪЕКТІЛЕРІНІҢ МІНДЕТТЕРІ ЖӘНЕ ҚҰЗЫРЕТТЕРІ**

**6-бап. Мемлекеттік органдардың міндеттері**

Уәкілетті мемлекеттік органдардың міндеттері адам саудасына қарсы іс-қимыл саласындағы мемлекеттік саясатты қалыптастыру, сондай-ақөзге де мемлекеттік органдармен бірлесе отырып іске асыру болып табылады.

**7-бап.Уәкілетті мемлекеттік органдардың адам саудасына қарсы іс-қимыл саласындағы құзыреті**

1. Ішкі істер органдары өз құзыреті шегінде:

1) осы Заңға сәйкес адам саудасына қарсы іс-қимыл субъектілерімен,Қазақстан РеспубликасындағыАдам құқықтары жөніндегі уәкілменжәне Қазақстан Республикасындағы Бала құқықтары жөніндегі уәкілмен өзара іс-қимыл жасайды;

2) адам саудасына қарсы іс-қимыл жөніндегі шараларды жоспарлау, ұйымдастыру және іске асыру, оның ішінде адам саудасы тәуекелдерінің алдын алу, оларды бағалау, Қазақстан Республикасының заңнамасында белгіленген тәртіппен адам саудасы құрбандарына көмек және арнайы әлеуметтік қызметтер көрсету үшін оларды қайта бағыттау жөніндегі жұмысты үйлестіреді;

3) адам саудасымен байланысты қылмыстарды анықтау, болғызбау, жолын кесу және ашу саласындағықұқықтық актілерді әзірлейді және бекітеді:

4) Қазақстан Республикасының адам саудасымен байланысты қылмыстарды анықтау, болғызбау, жолын кесу және ашу саласындағы заңнамасын қолдану практикасын жинақтайды, сондай-ақ оны жетілдіру бойынша ұсыныстар әзірлейді және енгізеді;

5) адам саудасына қарсы іс-қимылды жүзеге асыру процесінде адамның және азаматтың, қоғамның және мемлекеттің құқықтары мен заңды мүдделерінің сақталуын қамтамасыз етеді;

6) адам саудасына қарсы іс-қимыл саласындағы қызметтің нәтижелері туралы жұртшылықты хабардар етеді;

7) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

2. Әлеуметтік қорғау саласындағы уәкілетті орган өз құзыреті шегінде:

1) адам саудасы құрбандарын әлеуметтік қорғау және оларға арнайы әлеуметтік қызметтер көрсету саласындағы мемлекеттік саясатты іске асырады;

2) осы Заңға сәйкес адам саудасына қарсы іс-қимыл субъектілерімен, Қазақстан РеспубликасындағыАдам құқықтары жөніндегі уәкілмен және Қазақстан Республикасындағы Бала құқықтары жөніндегі уәкілмен өзара іс-қимыл жасайды;

3) адам саудасына қарсы іс-қимыл жөніндегі шараларды жоспарлау, ұйымдастыру және іске асыру, оның ішінде адам саудасы тәуекелдерінің алдын алу, оларды бағалау, Қазақстан Республикасының заңнамасында белгіленген тәртіппен адам саудасы құрбандарына көмек және арнайы әлеуметтік қызметтер көрсету үшін оларды қайта бағыттау жөніндегі жұмысты үйлестіреді;

4) адам саудасы құрбандарын әлеуметтік қорғау және оларға арнайы әлеуметтік қызметтер көрсету саласындағы құқықтық актілерді әзірлейді және бекітеді:

5) Қазақстан Республикасының адам саудасы құрбандарын әлеуметтік қорғау және оларға арнайы әлеуметтік қызметтер көрсету саласындағызаңнамасын қолдану практикасын жинақтайды, сондай-ақ оны жетілдіру бойынша ұсыныстар әзірлейді және енгізеді;

6) адам саудасына қарсы іс-қимылды жүзеге асыру процесінде адамның және азаматтың, қоғамның және мемлекеттің құқықтары мен заңды мүдделерінің сақталуын қамтамасыз етеді;

7) адам саудасына қарсы іс-қимыл саласындағы қызметтің нәтижелері туралы жұртшылықты хабардар етеді;

8) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

**8-бап. Мемлекеттік органдардыңадам саудасына қарсы іс-қимыл саласындағы құзыреті**

Қазақстан Республикасының адам саудасына қарсы іс-қимылды жүзеге асыратын мемлекеттік органдарыөз құзыреті шегінде:

1) адам саудасының алдын алу бойынша, оның ішінде адам саудасына ықпал ететін себептер мен жағдайларды анықтауға және жоюға бағытталған шараларды қолданады;

2) Қазақстан Республикасының заңнамасында белгіленген тәртіппен адам саудасының тәуекелдерін бағалауға және оларды барынша азайту жөнінде ұсыныстар енгізуге қатысады;

3) уәкілетті мемлекеттік органдар белгілеген тәртіппен адам саудасының құрбандарына көмек көрсету үшін оларды қайта бағыттауға қатысады;

4) адам саудасымен байланысты дайындалып жатқан не жасалған қылмыстар жөніндеөздеріне белгілі болған фактілер туралы ішкі істер органдарына хабарлайды;

5) адам саудасына қарсы іс-қимыл саласындағы қызметтің нәтижелері туралы жұртшылықты хабардар етеді;

6) Қазақстан Республикасының Конституциясында, заңдарында және Қазақстан Республикасы Президентінің актілерінде көзделген өзге де өкілеттіктерді жүзеге асырады.

**9-бап. Облыстардың, республикалық маңызы бар қалалардың және астананың жергілікті атқарушы органдарының адам саудасына қарсы іс-қимыл саласындағы құзыреті**

Облыстардың, республикалық маңызы бар қалалардың және астананың жергілікті атқарушы органдарыөз құзыреті шегінде:

1) Қазақстан Республикасының аумағында адам саудасының құрбандары ретінде анықталған және идентификатталған шетелдіктер мен азаматтығы жоқ адамдарға Қазақстан Республикасының арнаулы әлеуметтік қызметтер туралы заңнамасында белгіленген тәртіппен арнаулы әлеуметтік қызметтер алу үшін үш айдан аспайтын мерзімге ұзарту мүмкіндігімен алты айға дейінуақытша тұруға рұқсатты ресімдеу үшін өтінішхат жолдайды;

2) адам саудасына қарсы іс-қимыл бойынша коммерциялық емес ұйымдармен, жұмысты, оның ішінде мемлекеттік әлеуметтік тапсырысты орналастыру арқылы ұйымдастырады;

3) адам саудасының алдын алу шараларын қолданады;

4) Қазақстан Республикасының заңнамасында белгіленген тәртіппен адам саудасының тәуекелдерін бағалауға және оларды барынша азайту бойынша ұсыныстар енгізуге қатысады;

5) уәкілетті мемлекеттік органдар белгілеген тәртіппен адам саудасының құрбандарына көмек көрсету үшін оларды қайта бағыттауға қатысады;

6) адам саудасына қарсы іс-қимыл субъектілерінің қызметкерлерін даярлауды, қайта даярлауды және біліктілігін арттыруды ұйымдастырады;

7) Қазақстан Республикасының Конституциясында, заңдарында және Қазақстан Республикасы Президентінің актілерінде көзделген өзге де өкілеттіктерді жүзеге асырады.

**10-бап. Адам саудасына қарсы іс-қимылдың өзге де субъектілерінің құзыреті**

1. Денсаулық сақтау ұйымдары:

1) денсаулық сақтау саласындағы уәкілетті орган айқындайтын көлемде тегін медициналық көмектің мемлекеттік көлемі шеңберінде медициналық көрсетілетін қызметтер тізбесіне сәйкес адам саудасының идентификатталған құрбандарына медициналық көмек көрсетеді;

2) Қазақстан Республикасының Конституциясында, заңдарында және Қазақстан Республикасы Президентінің актілерінде көзделген өзге де өкілеттіктерді жүзеге асырады.

2. Білім беру ұйымдары:

1) Қазақстан Республикасының адам саудасының кәмелетке толмаған құрбандарына арнаулы әлеуметтік қызметтер саласындағы заңнамасына сәйкес арнаулы әлеуметтік қызметтер көрсетеді;

2) Қазақстан Республикасының Конституциясында, заңдарында және Қазақстан Республикасы Президентінің актілерінде көзделген өзге де өкілеттіктерді жүзеге асырады.

3. Мекеме, қоғамдық бірлестік, қорнысанында құрылған коммерциялық емес ұйымдар, қауымдастық (одақ) нысанындағы және өзге де нысандағы заңды тұлғалар бірлестігі:

1) Қазақстан Республикасының заңнамасында белгіленген тәртіпке сәйкес адам саудасының құрбандарын сәйкестендіруді жүзеге асырады;

2) адам саудасының құрбандарына Қазақстан Республикасының арнаулы әлеуметтік қызметтер саласындағы заңамасына сәйкес арнаулы әлеуметтік қызметтер көрсетеді;

3) облыстардың, республикалық маңызы бар қалалардың және астананың жергілікті атқарушы органдарына Қазақстан Республикасының аумағында адам саудасының құрбандары ретінде анықталған және идентификатталған шетелдіктер мен азаматтығы жоқ адамдарға Қазақстан Республикасының арнаулы әлеуметтік қызметтер туралы заңнамасында белгіленген тәртіппен арнаулы әлеуметтік қызметтер алу үшін үш айдан аспайтын мерзімге ұзарту мүмкіндігімен алты айға дейінуақытша тұруға рұқсатты ресімдеу үшін өтінішхатпен жүгінеді;

4) ішкі істер органдарына адам саудасы құрбандарының өтінішпен жүгіну фактілері туралы хабарлайды;

5) адам саудасына қарсы іс-қимыл субъектілерімен өзара іс-қимыл жасайды;

6) Қазақстан Республикасының аумағында адам саудасының құрбаны ретінде анықталған және сәйкестендірілген шетелдіктердің азаматтығы бойынша тиесті еліне оралуына көмек көрсетеді;

7) адам саудасының алдын алу жөніндегі шараларды қабылдайды;

8) халықаралық тәжірибені пайдалана отырып, адам саудасының тәуекелдерін бағалауға және оларды барынша азайту жөнінде ұсыныстар енгізуге қатысады;

9) уәкілетті мемлекеттік органдар белгілеген тәртіппен адам саудасының құрбандарына көмек көрсету үшін оларды қайта бағыттауға қатысады;

10) Қазақстан Республикасының Конституциясында, заңдарында және Қазақстан Республикасы Президентінің актілерінде көзделген өзге де өкілеттіктерді жүзеге асырады.

Адам саудасының құрбандарына арнаулы әлеуметтік қызметтер көрсететін ұйымдар осы тармақтың бірінші бөлігінің 1) - 5) және 9) тармақшаларында көзделген функцияларды жүзеге асырады.

4. Мемлекеттік емес коммерциялық заңды тұлғалар:

1) туристік қызмет субъектілері ретінде «Қазақстан Республикасындағы туристік қызмет туралы» Қазақстан Республикасының Заңына сәйкес туризмді үшінші елдерге заңсыз көші-қон және транзит, азаматтарды сексуалдық, еңбек және өзге де қанау мақсатында пайдалануды болғызбауға бағытталған ақпараттық шараларды жүзеге асырады;

2) жұмыспен қамтудың жеке агенттіктері ретінде Қазақстан Республикасының халықты жұмыспен қамту саласындағы заңнамасына сәйкес балалар еңбегін пайдалануға, адамдарды сексуалдық және (немесе) өзге де қанау үшін азғырып көндіруге жол бермейді;

3) жұмыспен қамтудың жеке агенттіктері ретінде халықты жұмыспен қамту мәселелері бойынша жүгінген адамдарға консультация береді, бос жұмыс орындары бар жұмыс берушілер және жұмысқа орналасуға ниет білдірген адамдар туралы мәліметтерді қалыптастырады, жұмысқа орналасуға жүгінген адамдарға кейіннен жұмысқа орналастыра отырып, кәсіптік даярлықты және қайта даярлықты ұйымдастырады, сондай-ақ Қазақстан Республикасының халықты жұмыспен қамту саласындағы заңнамасына сәйкес өзге де өкілеттіктерді жүзеге асырады.

**11-бап. Адам саудасына қарсы іс-қимыл саласындағы халықаралық ынтымақтастықтың негіздері**

1. Адам саудасына қарсы іс-қимылды жүзеге асыратын Қазақстан Республикасының мемлекеттік органдары адам саудасына қарсы іс-қимыл саласында шет мемлекеттердің құзыретті органдарымен, халықаралық құқық қорғау ұйымдарымен, сондай-ақ ұлттық заңнамаға және Қазақстан Республикасы ратификациялаған халықаралық шарттарға сәйкес халықаралық және коммерциялық емес ұйымдармен ынтымақтасады.

2. Адам саудасына қарсы іс-қимыл саласындағы халықаралық ынтымақтастықтың негізгі бағыттары:

1) адам саудасына қарсы іс-қимыл саласында, оның ішінде адам саудасының құрбандарын қорғау және оңалту мәселелері бойынша Қазақстан Республикасының халықаралық шарттарын әзірлеу және жасасу;

2) адам саудасына байланысты қылмыстардың алдын алу, анықтау, жолын кесу, ашу және тергеп-тексеру, сондай-ақ жәбірленушілердің құқықтарын қорғау мақсатында жедел-іздестіру іс-шараларын қоса алғанда, шет мемлекеттердің құзыретті органдарымен өзара іс-қимыл жасасу;

3) адам саудасына қарсы іс-қимылдың тиімділігін арттыруға бағытталған ақпараттық жүйелер мен жедел хабарлау, ден қою және бақылау құралдарын бірлесіп құру және дамыту;

4) тәжірибе алмасу, қызметкерлердің біліктілігін арттыру болып табылады.

3. Адам саудасына байланысты қылмыстар туралы қылмыстық істер бойынша халықаралық құқықтық көмек көрсету Қазақстан Республикасының халықаралық шарттарына сәйкес, ал олар болмаған жағдайда Қазақстан Республикасының Қылмыстық-процестік кодексінде көзделген тәртіппен өзара түсіністік қағидаты негізінде жүзеге асырылады.

**3-тарау. АДАМ САУДАСЫНА БАЙЛАНЫСТЫ ҚЫЛМЫСТАРДЫҢ АЛДЫН АЛУ, АНЫҚТАУ, ЖОЛЫН КЕСУ, АШУ ЖӘНЕ ТЕРГЕП-ТЕКСЕРУ**

**12-бап. Алдын алу шаралары**

1. Алдын алудың ұйымдастырушылық шаралары құқықтық актілерді әзірлеу мен іске асыруды, ақпараттық материалдарды дайындау мен таратуды, адам саудасының профилактикасы бойынша іс-шараларды жүйелі негізде жүргізуді қамтиды.

2. Алдын алудың құқықтық шаралары адам саудасына қарсы іс-қимылда халықтың құқықтық сауаттылығын арттыруды, адам саудасының ықтимал құрбандарын, әсіресе адам саудасының тәуекелдеріне ең осал құрбандар ретінде әйелдер мен балаларды құқықтық қорғауды қамтиды.

3. Алдын алудың зерттеу шаралары іздеу, кешенді, талдамалық жұмыстарды, құқық қолдану практикасын талдауды, адам саудасы проблемасын зерттеуге байланысты ғылыми қорытындыларды қамтиды.

4. Ақпараттық шаралар адам саудасы құрбандарының, шетелдіктер мен азаматтығы жоқ адамдардың құқықтары, оларды қорғау және көмек көрсету шаралары, Қазақстан Республикасы заңнамасының талаптары, сондай-ақ адам саудасына, оның ішінде кәмелетке толмағандарды сатуға, оларды пайдалануға қарсы іс-қимыл, жезөкшелік пен порнографияға төзбеушілік туралы азаматтардың хабардар болу деңгейін арттыру бойынша ағартушылық жұмысты қамтиды.

5. Алдын алудың әлеуметтік-экономикалық шаралары адам саудасының алдын алуға, адам саудасына ықпал ететін себептері мен жағдайларын жоюға және азайтуға, сондай-ақ Қазақстан Республикасының заңнамасына сәйкес әлеуметтік қолдау шараларын көрсетуге бағытталған әлеуметтік жобаларды дайындау мен іске асыруды қамтиды.

**13-бап. Адам саудасына байланысты қылмыстарды анықтау, жолын кесу, ашу және тергеп-тексеру**

1. Адам саудасына байланысты қылмыстарды анықтау және жолын кесу мақсатында Қазақстан Республикасының заңнамасына сәйкес профилактикалық, жедел-іздестіру іс-шаралары және өзге де шаралар тұрақты және мамандандырылған негізде жүзеге асырылады.

2. Адам саудасына байланысты қылмыстарды анықтау, жолын кесу шеңберінде адам саудасының құрбандарын сәйкестендіру және оларға көмек көрсету үшін Қазақстан Республикасының заңнамасында белгіленген тәртіппен қайта бағыттау жүзеге асырылады.

3. Адам саудасына байланысты қылмыстарды ашу және сотқа дейінгі тергеп-тексеру Қазақстан Республикасының қылмыстық-процестік заңнамасына сәйкес жүзеге асырылады.

**14-бап. Адам саудасына байланысты құқық бұзушылықтар үшін жауаптылық**

Адам саудасына байланысты құқық бұзушылықтар Қазақстан Республикасының заңдарында белгіленген жауаптылыққа алып келеді.

**4-тарау. АДАМ САУДАСЫ ҚҰРБАНДАРЫНЫҢ ҚҰҚЫҚТАРЫН ҚОРҒАУ ЖӘНЕ ОЛАРҒА КӨМЕК КӨРСЕТУ**

**15-бап. Адам саудасының құрбанын идентификаттау және оның мәртебесі**

1. Адам саудасының әлеуетті құрбанын идентификаттау адам саудасының құрбаны мәртебесін беру, қажетті көмек пен қорғауды ұсыну, сондай-ақ адам саудасына қайта тарту қауіп-қатерін болғызбау үшін жүзеге асырылады.

2. Адам саудасының құрбандарын идентификаттауды ішкі істер органдары жұмыспен қамту және әлеуметтік бағдарламалар саласындағы уәкілетті органымен, адам саудасының құрбандарына арнаулы әлеуметтік қызметтер көрсететін ұйыммен, коммерциялық емес ұйыммен бірлесіп жүргізеді.

3. Адам саудасының құрбаны мәртебесін беру Қазақстан Республикасының заңнамасында белгіленген тәртіпке сәйкес адам саудасының құрбандарын идентификаттау нәтижелері бойынша жүзеге асырылады.

**16-бап. Адам саудасының құрбаны ретінде идентификатталған адамның құқықтары мен міндеттері**

1. Адам саудасының әлеуетті құрбаны идентификаттаудан өту үшін жүгінуге құқылы.

2. Адам саудасының құрбаны ретінде идентификатталған адамның:

1) адам саудасына қарсы іс-қимыл субъектілері беретін құқықтар мен міндеттер, қорғау және көмек туралы ақпарат алуға;

2) арнаулы әлеуметтік қызметтер алу үшін жүгінуге;

3) қиын өмір жағдайындағы адам ретінде Қазақстан Республикасының заңнамасында белгіленген тәртіппен жергілікті өкілдік органдардың шешімдері бойынша берілетін әлеуметтік көмекке жүгінуге;

4) денсаулық сақтау саласындағы уәкілетті орган айқындайтын көлемде тегін медициналық көмектің мемлекеттік көлемі шеңберінде медициналық көрсетілетін қызметтер тізбесіне сәйкес алуға;

5) Қазақстан Республикасының заңнамасында белгіленген тәртіппен құқықтық кеңес беру және кешенді әлеуметтік заң көмегітүрінде мемлекет кепілдік берген заң көмегін алуға;

6) Қазақстан Республикасының заңнамасында белгіленген тәртіппен Жәбірленушілерге өтемақы қорының қаражатынан өтемақы алуға;

7) кәмелетке толмаған куәдан немесе жәбірленушіден сотқа дейінгі тергеп-тексеру және қылмыстық істі сотта қарау шеңберінде жауап алу барысында психологтың міндетті түрде қатысуына;

8) қорғалатын адамдардың қауіпсіздігін қамтамасыз етуші орган адамды «Қылмыстық процеске қатысушы адамдарды мемлекеттік қорғау туралы» Қазақстан Республикасының Заңында көзделген тәртіппен қылмыстық процесс барысында мемлекеттік қорғауға жататын адам деп таныған жағдайда мемлекеттік қорғауға;

9) баспана іздеуші адам ретінде Қазақстан Республикасының заңнамасында белгіленген тәртіппен босқын не азаматтығы жоқ адам мәртебесін алуға өтінішпен жүгінуге;

10) «Дербес деректер және оларды қорғау туралы» Қазақстан Республикасының Заңына сәйкес дербес деректердің құпиялылығының сақталуына жне олардың қорғалуына;

11) шыққан елдің өкілдіктері мен консулдықтарына қолжетімділікті ұйымдастыруда жәрдем алуға;

12) Қазақстан Республикасының қолданыстағы заңнамасына сәйкес Қазақстан Республикасының аумағында адам саудасының құрбаны ретінде анықталған және идентификатталған шетелдіктің немесе азаматтығы жоқ адамның арнаулы әлеуметтік қызметтердің кепілдік берілген көлемін алуы үшін Қазақстан Республикасының аумағында уақытша тұруға;

13) Қазақстан Республикасының заңнамасына сәйкес сот үкімі заңды күшіне енгенге дейін адам саудасына байланысты нақты қылмыстық іс бойынша іс жүргізу кезеңінде шетелдік жұмыс күшін тартуға жергілікті атқарушы органдардың рұқсатынсыз еңбек қызметін жүзеге асыруға;

14) Қазақстан Республикасының халықтың көші-қоны саласындағы заңнамасына сәйкес Қазақстан Республикасынан шетелдіктің азаматтығы бар елге кетуге немесе азаматтығы жоқ адамның тұрақты тұруына виза алу үшін ішкі істер органдарына жүгінуге;

15) Қазақстан Республикасының заңдарында белгіленген тәртіппен әкімшілік актіге, әкімшілік актіні қабылдауға байланысты әкімшілік әрекетке (әрекетсіздікке) шағымдануға құқылы;

16)Қазақстан Республикасының қолданыстағы заңнамасында көзделген өзге де құқықтарға ие.

3. Адам саудасының құрбаны ретінде идентификатталған адам:

1) Қазақстан Республикасының қолданыстағы заңнамасын сақтауға;

2) адам саудасына қарсы іс-қимыл субъектілерімен өзара іс-қимыл жасау кезінде қорғау және көмек алу үшін психологиялық жай-күйі мен денсаулық жағдайын ескере отырып, өзі туралы толық және шынайы ақпарат беруге міндетті.

**17-бап. Қазақстан Республикасының аумағында адам саудасының құрбаны ретінде идентификатталған шетелдіктер мен азаматтығы жоқ адамдарды қайтару**

1. Қазақстан Республикасының аумағында адам саудасының құрбаны ретінде идентификатталғанн шетелдіктер мен азаматтығы жоқ адамдарды қайтару арнаулы әлеуметтік қызметтер көрсету және (немесе) қылмыстық процесс аяқталғаннан кейін өз еркімен шыққан еліне (азаматтығы еліне) жүзеге асырылады.

2. Адам саудасының құрбандарын қайтару олардың қауіпсіздігіне қатер төндіреді деген қорқыныш болған кезде олар қайтаруға және Қазақстан Республикасынан шығарып жіберуге жатпайды және Қазақстан Республикасының заңнамасында белгіленген тәртіппен босқын не азаматтығы жоқ адам мәртебесін алуға жүгіне алады.

**18-бап. Қазақстан Республикасының азаматтарын және Қазақстан Республикасында тұрақты тұратын адам саудасының құрбандары болып табылатын адамдарды қайтару**

Қазақстан Республикасының шетелдегі дипломатиялық өкілдіктері мен консулдық мекемелері Қазақстан Республикасының Ішкі істер министрлігімен және адам саудасына қарсы іс-қимылдың басқа да субъектілерімен Қазақстан Республикасына оралуға арналған куәлікті қысқа мерзімде беру және Қазақстан Республикасының заңнамасында белгіленген тәртіппен адам саудасы құрбандарының Қазақстан Республикасына қайтаруын қамтамасыз ету мақсатында ынтымақтасады.

**5-тарау. АДАМ САУДАСЫНЫҢ КӘМЕЛЕТКЕ ТОЛМАҒАН ҚҰРБАНДАРЫНЫҢ ҚҰҚЫҚТАРЫН ҚОРҒАУ ЖӘНЕ ОЛАРҒА КӨМЕК КӨРСЕТУ**

**19-бап. Адам саудасының кәмелетке толмаған құрбандарының құқықтарын қорғау**

1. Адам саудасының кәмелетке толмаған құрбанының құқықтарын қорғау және көмек көрсету оның заңды мүдделері мен пікірін ескере отырып қамтамасыз етіледі.

2. Егер адам саудасы құрбанының жасы нақты анықталмаса және құрбан кәмелетке толмаған адам болып табылады деп ұйғаруға негіздер болса, онда ол кәмелетке толмаған болып саналады және оның жасы анықталғанға дейін тиісінше қарауға жатады деген презумпция қолданылады.

3. Егер адам саудасының кәмелетке толмаған құрбаны бірге ілесіп жүрушісі жоқ кәмелетке толмаған адам болып табылса, онда іс-әрекеттер Қазақстан Республикасының неке (ерлі-зайыптылық) және отбасы туралы заңнамасына сәйкес жүзеге асырылады.

**20-бап. Кәмелетке толмағандарды саудасының алдын алу**

Адам саудасына қарсы іс-қимыл субъектілері:

кәмелетке толмағандармен және олардың заңды өкілдерімен профилактикалық жұмыс бойынша;

білім беру, тәрбиелеу және дамыту, демалыс және сауықтыру, дене шынықтыру және спорт, медициналық қамтамасыз ету, арнайы әлеуметтік қызметтер көрсету, мәдениет және өнер ұйымдарында балалармен жұмыс істейтін адамдар арасында адам саудасына қарсы іс-қимыл туралы хабардарлық деңгейін арттыру бойынша;

білім беру және тәрбие мекемелеріне адам саудасына қарсы іс-қимыл жөніндегі бағдарламаны әзірлеу және енгізу бойынша;

адам саудасының немесе адам саудасына байланысты қылмыстардың алдын алу, сондай-ақ кәмелетке толмағандардың саудасына ықпал ететін себептер мен жағдайларды жою мәселелерін ақпараттық салада жариялау бойынша шаралар қабылдайды.

**21-бап. Адам саудасының кәмелетке толмаған құрбанын қайтару немесе қалдыру**

1. Қазақстан Республикасында шетелдік немесе азаматтығы жоқ адам болып табылатын адам саудасының кәмелетке толмаған құрбаны анықталған жағдайда, баланың орналасқан жері бойынша қорғаншылық және қамқоршылық органдары ата-анасының не өзге де заңды өкілдерінің бар және тұратын жері туралы мәліметтерді алуға жәрдемдеседі, қажет болғанда баланы баланың құқықтарын қорғау жөніндегі функцияларды жүзеге асыратын ұйымдарға орналастыруды.

Шыққан еліне (азаматтығы бар елге) оралу немесе кәмелетке толмағанды Қазақстан Республикасында қалдыру туралы мәселені шешкен кезде он жасқа толған және ата-анасының не өзге де заңды өкілдерінің қатысуымен берген кәмелетке толмағанның келісімімен ғана шешім қабылдау керек.

2. Адам саудасының кәмелетке толмаған құрбаны ата-анасы не өзге де заңды өкілдері немесе кәмелетке толмаған адам шыққан елдің (азаматтығы бар елдің) бала құқықтарын қорғау жөніндегі функцияларды жүзеге асыратын ұйымдары келіскен және кәмелетке толмаған адам үшін жауаптылықты өз мойнына алуға және оған тиісті көмек пен қорғауды ұсыну мүмкіндігі болған жағдайда, шыққан еліне (азаматтығы бар елге) қайтарылуға жатады.

3. Егер қайтару адам саудасының кәмелетке толмаған құрбандары қауіпсіздігіне қатер төндірген және оның мүдделеріне сәйкес келмеген жағдайда, Қазақстан Республикасында белгіленген тәртіппен Қазақстан Республикасында қалдыруға жатады.

**6-тарау. ҚОРЫТЫНДЫ ЕРЕЖЕЛЕР**

**22-бап. Осы Заңды қолданысқа енгізу тәртібі**

Осы Заң алғашқы ресми жарияланғаннан кейін күнтізбелік он күн өткен соң қолданысқа енгізіледі.

**Қазақстан Республикасының**

**Президенті**